બોર વેચવાનો મથુરનો આજે પહેલો દિવસ હતો. આ કામ પ્રત્યેનો તેનો અણગમો તેના ચહેરા પર ચોખ્ખો દેખાઈ આવતો હતો. મથુરને આમ ચણીબોર વેચવાનું જરાયે ગમતું નહોતું, પણ બાપા સામે કંઈ બોલી શકે એટલી હિંમત તેનામાં હતી નહીં અને જો બોર વેચવા ના જાય તો બાપા સાથે મજૂરીકામમાં જવું પડે જે પણ મથુરને ગમતું નહોતું એટલે નાછૂટકે તેને આ બોર વેચવાના ‘બિઝનેસ‘માં આવવું પડ્યું. તેના ભાઈબંધ અને આ ‘બિઝનેસ‘ના અનુભવી એવા રામલાએ તેને બધું બરોબર સમજાવી દીધું હતું. બંને હાથમાં ચણીબોર ભરેલી પાંચ-પાંચ પ્લાસ્ટિકની થેલીઓ પકડીને વિલાયેલા મોઢા સાથે તે ‘શિવશક્તિ હોટલ‘ પાસે ઊભો ઊભો બસ આવવાની રાહ જોવા માંડ્યો.